钦定古今图书集成/明伦汇编/家范典/第040卷 > 《衡山寄示可贵儿》前人
## 钦定古今图书集成/明伦汇编/家范典/第040卷 > 《衡山寄示可贵儿》前人

人家盛衰，只看后来人如何。后来人贤不肖，未必是
天生，定亦在人学不学尔。学则检束身心，存养德性，
处事接人，自循道理，不肯忽略。一起心动念，便恐不
合于天，便恐不合于人，便恐得罪于鬼神。宁过于厚，
不肯流于薄。如此等人，心地光明，行事平易，处富贵
可长保富禄，处贫贱可免耻辱，即此便是盛也。若不
学之人，但知利己，不顾损人，人我相忒分明，即父子
兄弟夫妇间也，隔藩篱，分尔我，广大心胸，自割狭小，
更何地方容人？更何地方受福？如此等人，处富贵多
敛怨，处贫贱不免苦恼，即此便是衰也。人皆谓盛衰
天数，若如此看盛衰，却是人自取也。故曰：“祸福无不
自己求之者。”古之智者有言曰：“知微君子，必不肯蹈
祸患之域。将见益之盛，不待天损而自损之；荣之极，
不待天辱而自辱之。何谓自损？检察己过，自责自克，
不敢贰过，不敢文过，不敢惮改”是也。“何谓自辱？割己
之所爱，与人共之，舍己之所欲，与众同之；食甘自菲，
衣甘自恶，处甘自下”是也。能自损则日益，能自辱则
日荣，盛衰岂不由人自取哉！吾尝自思，“前人勤俭辛
苦淡薄积福，与我后人享受；忠厚谦谨积德，与我后
人受报。若我后人享尽福，受尽报，则我之后人无所
受我报矣。”可惧可省。一身吃著有限，吃些粗的，著些
粗的，将就用些，却何不可？若分些与人，且不论人感
德，只此心亦何等快乐，又何可刻薄取人以自肥饶
也？自“心凡事不恼怒，享和平之福，自然人悦神祐，百
禄来同。”我平日少此一著，自亦觉得无福，但一念心
好，鬼神悯之，汝不可不以为戒。读书莫懒惰，莫与不
学好的人同处，与君子交坐谈莫说闲话，莫说人家
长短，莫发人隐事。家中内外谨严，我在此赖有刘师
泉先生、刘三五先生同处，朝夕切磋，甚有益。山间绵
衣服，多有新单衣，甚便。此间甚暖，馀事不悉。《寓南岳
南台，父讷谿主人书》。